Document ID: 32005D0422

KOMISIJAS LĒMUMS
(2005. gada 3. jūnijs),
ar ko Francijai atļauj izmantot Eiropas Parlamenta un Padomes Regulas (EK) Nr. 1760/2000 I sadaļā noteikto sistēmu, aizstājot liellopu ganāmpulku maija statistiskos apsekojumus
(izziņots ar dokumenta numuru K(2005) 1626)
(Autentisks ir tikai teksts franču valodā)
(Dokuments attiecas uz EEZ)
(2005/422/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 1. jūnija Direktīvu 93/24/EEK par veicamajiem statistiskajiem apsekojumiem attiecībā uz liellopu ražošanu (1), un jo īpaši tās 1. panta 2. un 3. punktu,
tā kā:
(1)
Eiropas Parlamenta un Padomes Regulas (EK) Nr. 1760/2000 (2) I sadaļā noteikta liellopu identifikācijas un reģistrācijas sistēma.
(2)
Ar Komisijas Lēmumu 2001/399/EK Francijas datu bāze attiecībā uz liellopiem atzīta par pilnībā darbotiesspējīgu (3).
(3)
Saskaņā ar Direktīvu 93/24/EEK dalībvalstīm pēc to lūguma ganāmpulku apsekojumu vietā var atļaut izmantot administratīvus informācijas avotus ar nosacījumu, ka tie atbilst minētās direktīvas prasībām.
(4)
Francija 2004. gada 5. oktobrī iesniedza lūgumu ļaut tai izmantot liellopu identifikācijas un reģistrācijas sistēmu liellopu ganāmpulku maija apsekojumu vietā. Kā atbalstu savam lūgumam Francija ir iesniegusi tehnisko dokumentāciju attiecībā uz Regulas (EK) Nr. 1760/2000 I sadaļā minētās datu bāzes struktūru un tās atjaunināšanu, kā arī attiecībā uz statistiskās informācijas aprēķināšanas metodēm.
(5)
Jo īpaši Francija ir piedāvājusi aprēķina metodes, lai iegūtu statistiskās ziņas Direktīvas 93/24/EEK 3. panta 1. punktā minētajām kategorijām, kas nav tieši pieejamas Regulas (EK) Nr. 1760/2000 I sadaļā minētajā datu bāzē. Francijai jāveic visi nepieciešamie pasākumi, lai nodrošinātu, ka šīs aprēķina metodes garantē statistisko datu precizitāti.
(6)
Izvērtējot Francijas iestāžu iesniegto tehniskās dokumentācijas pārskatu, pieprasījumu vajadzētu apstiprināt.
(7)
Šis lēmums ir saskaņā ar Lauksaimniecības statistikas pastāvīgās komitejas, kas dibināta ar Padomes Lēmumu 72/279/EEK (4), atzinumu,
IR PIEŅĒMUSI ŠO LĒMUMU.
1. pants
Francija var aizstāt Direktīvā 93/24/EEK paredzēto liellopu ganāmpulku maija apsekojumu ar Regulas (EK) Nr. 1760/2000 I sadaļā minēto liellopu identifikācijas un reģistrācijas sistēmu nolūkā iegūt visu vajadzīgo statistisko informāciju, lai izpildītu minētās direktīvas prasības.
2. pants
Ja 1. pantā minētā sistēma vairs nav darbotiesspējīga vai tās saturs vairs neļauj iegūt ticamu statistisko informāciju par liellopiem kopumā vai par to atsevišķām kategorijām, Francija piemēro statistisko apsekojumu sistēmu, lai novērtētu liellopu ganāmpulkus vai to attiecīgās kategorijas.
3. pants
Lēmums ir adresēts Francijas Republikai.
Briselē, 2005. gada 3. jūnijā

Labels: 12
18
19
6